CELEX: 22014A0813(01)
Language: bg
Date: 2014-08-13 00:00:00
Title: Споразумение между Европейския съюз и Кралство Дания относно компетентността и признаването и изпълнението на съдебни решения по граждански и търговски дела

13.8.2014   
            
            
               BG
            
            
               Официален вестник на Европейския съюз
            
            
               L 240/1
            
         Споразумение между Европейския съюз и Кралство Дания относно компетентността и признаването и изпълнението на съдебни решения по граждански и търговски дела
   Съгласно член 3, параграф 2 от Споразумението от 19 октомври 2005 г. между Европейската общност и Кралство Дания относно компетентността и признаването и изпълнението на съдебни решения по граждански и търговски дела (1) (наричано по-нататък „Споразумението“), сключено с Решение 2006/325/ЕО на Съвета (2), при приемането на изменения на Регламент (ЕО) № 44/2001 на Съвета от 22 декември 2000 г. относно компетентността, признаването и изпълнението на съдебни решения по граждански и търговски дела (3) Дания нотифицира Комисията относно взетото от нея решение дали ще прилага съдържанието на тези изменения, или не.
   Регламент (ЕС) № 542/2014 на Европейския парламент и на Съвета за изменение на Регламент (ЕС) № 1215/2012 по отношение на правилата, които се прилагат към Единния патентен съд и Съда на Бенелюкс (4) беше приет на 15 май 2014 г.
   В съответствие с член 3, параграф 2 от Споразумението с писмо от 2 юни 2014 г. Дания уведоми Комисията за решението си да прилага съдържанието на Регламент (ЕС) № 542/2014. Това означава, че разпоредбите на Регламент (ЕС) № 542/2014 ще се прилагат в отношенията между Европейския съюз и Дания.
   Съгласно член 3, параграф 6 от Споразумението нотификацията от страна на Дания, указваща, че съдържанието на измененията е транспонирано в Дания, създава взаимни задължения между Дания и Европейския съюз. Следователно Регламент (ЕС) № 542/2014 съставлява изменение на Споразумението и се счита за приложен към него.
   Във връзка с предвиденото в член 3, параграфи 3 и 4 от Споразумението, транспонирането на Регламент (ЕС) № 542/2014 в Дания може да се осъществи чрез административен акт. Необходимите административни мерки са влезли в сила на 18 юни.
   
      (1)  ОВ L 299, 16.11.2005 г., стр. 62.
   
      (2)  ОВ L 120, 5.5.2006 г., стр. 22.
   
      (3)  ОВ L 12, 16.1.2001 г., стр. 1.
   
      (4)  ОВ L 163, 29.5.2014 г., стр. 1.